ธปท.ผ่อนเอ็นพีแอล ช่วยแบงก์ลดสำรอง
ธปท.ผ่อนผันเกณฑ์จัดชั้นหนี้ช่วยลูกหนี้น้ำท่วม ไม่ต้องมีภาระตั้งสำรองตามการจัดชั้นหนี้ปกติ เปิดให้ทำได้ถึง มิ.ย. 2555
23 ธ.ค. 2554

ธปท.ผ่อนผันเกณฑ์จัดชั้นหนี้ช่วยลูกหนี้น้ำท่วม ไม่ต้องมีภาระตั้งสำรองตามการจัดชั้นหนี้ปกติ เปิดให้ทำได้ถึง มิ.ย. 2555 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า การผ่อนผันหลักเกณฑ์หนี้เสียช่วยเหลือผู้ประสบภัยน้ำท่วม ธปท.เปิดให้ทำได้ตั้งแต่ 6 เดือน ถึง 1 ปี ทำไปได้จนถึงเดือนมิ.ย. 2555 
ฉะนั้น หากธนาคารเลื่อนการชำระหนี้ให้ลูกค้าแล้ว ก็ไม่ต้องกังวลว่าจะมีภาระตั้งสำรองหนี้ปกติที่ถ้าเกิน 3 เดือน หรือ 90 วัน จะเป็นหนี้ไม่ก่อให้เกิดรายได้หรือไม่ เพราะถ้าเป็นลูกหนี้น้ำท่วมเดิมเป็นลูกหนี้ปกติ การเลื่อนชำระหนี้ออกไปก็เท่ากับลูกหนี้ยังเป็นลูกหนี้ปกติ ซึ่งไม่มีภาระการตั้งสำรองเพิ่มอยู่แล้ว 
“เจตนาของเราในการผ่อนผันการจัดชั้นหนี้ คือ ถ้าเลื่อนกำหนดชำระไปเลย ส่วนจะเลื่อนนาน 6 เดือน หรือ 12 เดือน ก็แล้วแต่ว่าแต่ละธนาคารจะพิจารณาอย่างไร แต่ถือว่าลูกหนี้เป็นฐานะปกติเหมือนเดิม ถ้าลูกค้าเป็นหนี้จัดชั้นปกติ เลื่อนแล้วก็ยังเป็นชั้นปกติ ส่วนทางธนาคารไม่เข้าใจต้องการจะสอบถามเข้ามาก็ทำได้อยู่แล้ว เราก็จะได้ชี้แจงทำความเข้าใจกันต่อไป” นายประสาร กล่าว
ทั้งนี้ การผ่อนผันเลื่อนชำระหนี้ตามประกาศวันที่ 19 ต.ค. 2554 หากลูกหนี้ชำระเงินเกิน 90 วัน จะถือเป็นหนี้ไม่ก่อให้เกิดรายได้